Document ID: 32000R0331

Komisijas Regula (EK) Nr. 331/2000
(1999. gada 17. decembris),
ar ko groza V pielikumu Padomes Regulā (EEK) Nr. 2092/91 par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EEK) Nr. 2092/91 (1991. gada 24. jūnijs) par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem [1], kurā jaunākie grozījumi izdarīti ar Regulu (EK) Nr. 1804/1999 [2], un jo īpaši tās 13. panta trešo ievilkumu,
(1) tā kā Regulas (EEK) Nr. 2092/91 10. pants paredz iespēju izmantot logotipu, ja tas ir noteikts Regulas (EEK) Nr. 2092/91 V pielikumā; tā kā uzņēmēji drīkst izmantot logotipu brīvprātīgi saskaņā ar nosacījumiem, kas izklāstīti minētajā pantā;
(2) tā kā Kopienas logotips var papildināt 10. pantā un V pielikumā noteikto norādi, ka produkti ir tikuši pakļauti kontroles sistēmai;
(3) tā kā ir svarīgi patērētāju uztverei nodrošināt informatīvu marķēšanu, iekļaujot tajā obligāto standartizētas informācijas minimumu; tā kā logotips būtu jālieto tikai saskaņā ar skaidri noteiktām tehniskām prasībām, kas ir izklāstītas grafiskajā rokasgrāmatā;
(4) tā kā logotips ļauj uzņēmējiem palielināt uzticību saviem produktiem Eiropas Kopienas patērētāju vidū, kā arī nodrošina labāku šo produktu atpazīstamību;
(5) tā kā logotipa izmantošana nozīmē to, ka produkti, uz kuriem ir šis logotips, visos ražošanas, sagatavošanas un tirgū laišanas posmos ir pakļauti kontroles sistēmai, par kuru atbild dalībvalstis. Šī kontroles sistēma garantē produktu autentiskuma ievērošanu un atbilstību specifikācijām, kas ir saistītas ar bioloģiskās ražošanas metodi;
(6) tā kā logotips nodrošina uzņēmējiem noderīgu palīdzību, ko tie drīkst izmantot savu produktu marķējumā, ja ir izpildīti visi šāda lietojuma nosacījumi;
(7) tā kā šajā regulā paredzētie pasākumi saskan ar viedokli, ko izteikusi komiteja, kura minēta Regulas (EEK) Nr. 2092/91 14. pantā,
IR PIEŅĒMUSI ŠO REGULU.
1. pants
Regulas (EEK) Nr. 2092/91 V pielikumu aizstāj ar šīs regulas pielikumu.
2. pants
Lai marķējumā norādītu pielikuma B daļā minēto Kopienas logotipu, jāpiemēro noteikumi, kas izklāstīti Regulas (EEK) Nr. 2092/91 10. pantā un šīs regulas pielikuma B1., B2., B3. un B4. daļā.
3. pants
Šī regula stājas spēkā 60 dienas pēc diena, kad tā publicēta Eiropas Kopienu Oficiālajā Vēstnesī.
V pielikumā izklāstītās norādes, kas ir noteiktas pirms šīs regulas stāšanās spēkā, drīkst turpināt izmantot, līdz ir izlietoti esošie krājumi.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 17. decembrī

Labels: 3
17
6